נפלאות

נפלאות הוא עלון שבת בן עשרות עמודים המכיל סיכומים משיעורי תורה והתוועדויות חסידיות של הרב יצחק גינזבורג.

היסטוריית העלון

ואביטה 
בשנת ה'תשע"ח החלה עמותת גל עיני (בידי צוות שבו נמנים הרב איתיאל גלעדי, הרב יוסף פלאי, בעז יעקבי ואביב מויאל) להוציא לאור מדי שבוע חוברת בת כ-30 עמודים בשם "ואביטה", שם שנלקח מן הפסוק שעל שמו קרויה העמותה: "גַּל עֵינַי וְאַבִּיטָה נִפְלָאוֹת מִתּוֹרָתֶךָ" (תהילים, פרק קי"ט, פסוק י"ח).

חלקה הראשון של החוברת הכיל כמה משיעוריו הטריים של הרב יצחק גינזבורג, והחלק השני כלל מספר מדורים קבועים מתורתו של הרב (כדוגמת עלון שבת):
 ניגון חסידי – רישומי-תווים מלחניו של הרב.
 זהב שלמה – ביאורים על פירוש רש"י על פרשת השבוע, מרשימותיו של הרב.
 אור החיים – ביאורים על פירושי האור החיים על פרשת השבוע, מרשימותיו של הרב.
 שפת אמת – ביאורים בתורותיו של השפת אמת על פרשת השבוע, מרשימותיו של הרב.
 טעם מצווה – ביאורים במצוות התורה בנגלה ובחסידות, מרשימותיו של הרב.
 מעין גנים – ביאורים בפרשת השבוע בראי החסידות, בדרך-כלל משיעורים ישנים של הרב.
 רמז בפרשה (או ברֵכות בחשבון) – רמזים מתמטיים בפרשת השבוע.
 סיפור חסידי – סיפור על אחד מגדולי הדורות (בדרך-כלל אודות מי שתאריך פטירתו חל בסמוך להוצאת העלון), עם ביאור הנוגע לעבודת ה' בחיי היום-יום.
 ארבע מהפכות – סקירת המהפכות שהתרחשו בתולדות עם ישראל בלימוד התורה (כתיבת התורה שבעל-פה, פרנסה מלימוד תורה ולימוד תורה לנשים) עד למהפכה הרביעית שמתחוללת בשנים האחרונות – לימוד התורה לגויים.
 מענות ותשובות – שאלות ותשובות עם הרב.
 מדור לילדים – ביאורי חסידות מעובדים לילדים על ידי הרב שילה אופן.

רוב המדורים צפויים בעתיד לצאת לאור כספר בפני עצמו.

נפלאות 
בחודש סיוון ה'תש"ף שונה שם העלון ל"נפלאות" (שם שלקוח גם הוא מהפסוק "גל עיני"), ותפוצת העלון התרחבה משמעותית.

מתכונתו הכללית של העלון נשארה כפי שהייתה לפני כן, אך חלו בו שינויים קלים, כפי שיפורט בסמוך.

המדורים זהב שלמה, אור החיים, שפת אמת, רמז בפרשה וארבע מהפכות הוחלפו במדורים חדשים:
 קדושת לוי – ביאורים בתורותיו של רבי לוי יצחק מברדיצ'ב על פרשת השבוע, מרשימותיו של הרב (עתיד לראות אור כספר).
 מלכות ישראל – מאמרים העוסקים בחזון מלכות ישראל ותיקון חיי הציבור בארץ ישראל, מעובדים מספריו ומשיעוריו הרבים של הרב העוסקים בנושא.
 בשנת ה'תשפ"ב, שהייתה שנת שמיטה, נוסף המדור דבר השמיטה – ביאורים ועיונים בנגלה ובחסידות על מצוות השמיטה, מרשימותיו ושיעוריו של הרב (מדורים אלה, יחד עם מספר שיעורים שמסר הרב אודות שנת השמיטה, ראו אור בספר "ושבתה הארץ", בהוצאת גל עיני, בניסן ה'תשפ"ב).

המדורים ניגון, הסיפור החסידי, מענות ותשובות ואנכי והילדים – המדור לילדי ישראל נשארו במתכונתם.

בראשית שנת ה'תשפ"ג בוטלו המדורים קדושת לוי ודבר השמיטה, ובמקומם נוספו מדורים חדשים:
 ויצאה והיתה – ביאורים בנגלה ובחסידות במסכת גיטין, ובדיני קידושין, נישואין וגירושין המסתעפים ממנה, מרשימותיו של הרב.
 קול שמחה – ביאורים בתורותיו של רבי שמחה בונים מפשיסחה על הפרשה, שנדפסו בספרים קול שמחה וקול מבשר, מרשימותיו ושיעוריו של הרב.

בראשית שנת ה'תשפ"ד נוספו שני מדורים חדשים (במקום המדורים ויצאה והיתה וקול שמחה):

 אהבת שלום – ביאורים בתורותיו של רבי מנחם מנדל הגר מקוסוב, שנדפסו בספר אהבת שלום, מרשימותיו ושיעוריו של הרב.
 אבן עזרא – ביאורים בפירושיו של רבי אברהם אבן עזרא לתורה, מרשימותיו של הרב.

העלון מופץ באלפי בתי כנסת ברחבי הארץ. בשונה מעלונים שונים, המופצים על ידי חברות שונות, רוב ההפצה של העלון נעשה בידי אנשים עצמאיים המעוניינים להגדיל את מעגל קוראי העלון. נכון לחודש אלול ה'תשפ"ג, למעלה מ-570 אנשים מפיצים את העלון מדי שבוע בערים ויישובים רבים ברחבי הארץ (וכן בנקודות שונות בחו"ל).

אנשי מערכת העלון הם הרב איתיאל גלעדי, הרב יוסף פלאי, בעז יעקובי ואביב מויאל (כשמאחורי הקלעים משתתפים חברי צוות נוספים בכתיבת מדורים ועריכתם, הוספת מראי-מקומות והגהת העלון).

עלונים נוספים מבית "גל עיני"

אביטה-נפלאות (תוכן מעובד) 

בחודש כסלו ה'תשפ"ב החלה המערכת להוציא לאור, בנוסף לחוברת נפלאות, עלון דו-שבועי בן 8 עמודים. העלון מכיל תוכן מעובד מתורתו של הרב גינזבורג, בדרך-כלל משיעורים שראו אור באחד מגליונות הנפלאות, ולעיתים ממאמרים שראו אור בספריו השונים של הרב לאורך השנים.

מלבד המהלך המעובד מופיעים בעלון שני מדורים נוספים:
 מדור מתחלף: סיפור חסידי על אחד מצדיקי הדורות שמתכתב עם התוכן של הגיליון, או שו"ת עם הרב בנושאים שהתבארו באותו גיליון.
 מבט אישי – טור אישי של אחד מתלמידי הרב שעוסק בתוכן המבואר באותו גיליון.

העלון מופץ מדי שבועיים (בקירוב) בכ-40,000 עותקים ברחבי הארץ.

כתיבת העלון נעשית בידי הרב שריה ניצן, ועל עריכת הלשון שלו מופקד דוד הלל.

אנשי המערכת הם הרב איתיאל גלעדי, הרב יוסף פלאי ובעז יעקובי.

wonders (אנגלית) 
wonders הוא עלון קצר בדמות נפלאות, המלקט חומרים מתורתו של הרב גינזבורג, שיוצא לאור מדי שבוע בשפה האנגלית. הוא נערך בידי הרב משה גנוט ומופץ בעיקר בחו"ל. העלון קצר יותר מהחוברת נפלאות, ומכיל כ-16 עמודים. בין המדורים בגיליון: פסיכולוגיה חסידית, גימטריות, ניגון חסידי, פרשת שבוע, סיפור חסידי, ועוד. רוב החומרים בעלון wonders אינם טריים כמו בעלון נפלאות, אך לעיתים מופיעים בו גם חומרים טריים.

dimensiones (ספרדית) 
dimensiones (ממדים) הוא עלון שבועי בשפה הספרדית בדמות העלונים נפלאות ו-wonders. העלון נכתב ונערך בידי חיים פרים.

אוצר הנפש (תמלול שיעורים) 
אוצר הנפש הוא עלון שבועי בן שני עמודים המכיל קטעים משיעוריו של הרב גינזבורג, ומחולק למספר מדורים:
 אוצר הפרשה – דבר תורה קצר לפרשת השבוע.
 אוצר הסיפור – סיפור על צדיק שיום לידתו או הסתלקותו חלים בשבוע הסמוך.
 אוצר השו"ת – שאלות ותשובות עם הרב.
 אוצר התבונה – דבר תורה קצר נוסף ששייך לפרשת השבוע או לענייני דיומא.
 אוצר קצר – פנינה קצרה בתורת החסידות.
 אוצר הרמז – רמז חשבוני בפרשת השבוע.
 אוצר הפתגם – משפטים קצרים וקולעים משיעורי הרב.

הוֹלֵךְ בַּתֹּם (עָלוֹן לְיַלְדֵי יִשְׂרָאֵל) 
הוֹלֵךְ בַּתֹּם הוא עלון שבועי לילדים, בן ארבעה עמודים, שהחל לצאת לאור בשנת ה'תשע"ד על ידי ישיבת תום ודעת, בנשיאות הרב גינזבורג.

העלון מכיל שישה מדורים:
 דבר תורה קצר, מעובד מתוך הספר "לוח היום יום" שערך הרבי מליובאוויטש.
 קָצָר שֶׁלָּמַדְתִּי – פתגם מתוך פרקי אבות, מעובד ומוסבר לילדים.
 סִפּוּר חֲסִידִי – סיפור על אחד מגדולי הדורות שיום הסתלקותו חל בשבוע הסמוך להוצאת הגיליון.
 סִפּוּר בְּהֶמְשֵׁכִים.
 אוֹתִיּוֹת מְלַמְּדוֹת – סקירה על ראשי התיבות של אותיות האל"ף-בי"ת, על-פי החוברת "אמת למד פיך" שבהוצאת גל עיני.
 פֶּרֶק שִׁירָה – סקירה קצרה על חיה, פרי או ירק וכדומה, והסבר תורני-חסידי על השירה שלהם בפרק שירה.

קישורים חיצוניים 
 ארכיון עלוני נפלאות ואביטה-נפלאות, באתר גל עיני
 ארכיון עלוני הולך בתום, באתר הוֹלֵךְ בַּתֹּם – הֶעָלוֹן לְיַלְדֵי יִשְׂרָאֵל

הערות שוליים 

יצחק גינזבורג
עלוני שבת
עלוני שבת חסידיים